A Tanács határozata

(1994. március 10.)

az Európai Gazdasági Bizottság (ENSZ/EGB) szállítást érintő vámkérdésekkel foglalkozó munkacsoportja által 1993. július 2-án elfogadott, nagyobb garanciát biztosító, kiegészítő TIR-igazolvány bevezetéséről szóló 47. állásfoglalás elfogadásáról

(94/166/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 113. cikkére,

tekintettel a Bizottság javaslatára,

mivel a 47. állásfoglalás intézkedéseket tesz az 1975-ös TIR-egyezmény megfelelő alkalmazásának biztosítására és nagyobb garanciát nyújt bizonyos típusú, a vám és egyéb kötelezettségek kijátszása szempontjából kockázatosabb áruk szállításához is;

mivel tekintettel arra, hogy ennek az állásfoglalásnak a tartalma elsődleges fontosságú a Közösség számára és a Közösségnek ezt azonnali hatállyal el kellene fogadnia,

A KÖVETKEZŐKÉPPEN HATÁROZOTT:

1. cikk

Az Európai Gazdasági Bizottság (ENSZ/EGB) szállítást érintő vámkérdésekkel foglalkozó munkacsoportja által 1993. július 2-án elfogadott, nagyobb garanciát biztosító, pótlólagos TIR-igazolvány bevezetéséről szóló 47. állásfoglalást a Közösség azonnali hatállyal elfogadja.

Az állásfoglalás szövege mellékelve van ehhez a határozathoz.

2. cikk

A Tanács elnöke felhatalmazást kap arra, hogy kijelölje azt a meghatalmazott személyt, aki értesíti az Európai Gazdasági Bizottság végrehajtó titkárát az 1. cikkben hivatkozott állásfoglalás Közösség általi, azonnali hatállyal történő elfogadásáról.

Kelt Brüsszelben, 1994. március 10-én.

a Tanács részéről

az elnök

Y. Papantoniou

--------------------------------------------------

NAGYOBB GARANCIÁT BIZTOSÍTÓ, KIEGÉSZÍTŐ TIR-IGAZOLVÁNY BEVEZETÉSE

az ENSZ/EGB szállítást érintő vámkérdésekkel foglalkozó munkacsoportja által 1993. július 2-án elfogadott

47. állásfoglalás

A SZÁLLÍTÁST ÉRINTŐ VÁMKÉRDÉSEKKEL FOGLALKOZÓ MUNKACSOPORT,

HANGSÚLYOZVA az áruknak TIR-igazolvánnyal történő nemzetközi fuvarozására vonatkozó Vámegyezmény (TIR-egyezmény, 1975.) akadálytalan működésének fontosságát az áruk közúti járművel történő nemzetközi fuvarozásának elősegítése érdekében,

MIVEL az utóbbi időben növekszik az olyan jogellenes esetek száma, amelyek veszélyeztethetik az 1975. évi TIR-egyezményben biztosított könnyítő intézkedéseket,

TUDATÁBAN azoknak a nehézségeknek, amelyekkel a nemzetközi garanciaintézmények néznek szembe, amikor megfelelő garanciákat vállalnak a vám szempontjából nagy kockázatot jelentő termékekre,

FIGYELEMBE VÉVE azt, hogy a dohányárura és az alkoholra vonatkozó, nagy garanciát biztosító TIR-igazolvány lehető legkorábbi bevezetése ennek a problémának a megoldása irányába mutató lépés lehetne,

SZEM ELŐTT TARTVA az 1975. évi TIR-egyezmény 1. és 6. mellékleteinek rendelkezéseit és 0.8.3. magyarázó megjegyzését,

Egyhangú DÖNTÉST HOZ a következő ideiglenes intézkedésekről, amelyek az 1975-ös TIR-egyezmény esedékes módosítása előtt, lehetőleg még az 1994. év folyamán hatályba lépnek:

Az alábbiakban részletezett alkohol- és dohányáru fuvarozása esetén, javasolja a vámhatóságoknak a garanciát adó társaságoktól igényelhető maximális összegnek 200000 USD-nak megfelelő összegre való megemelését:

1. 80 tf %-os vagy magasabb alkoholtartalmú, nem denaturált etilalkohol (HS kód: 220710);

2. 80 tf %-os vagy alacsonyabb alkoholtartalmú, nem denaturált etilalkohol, finomítatlan szesz, likőrök vagy más szeszesitalok; italok gyártására használt bizonyos fajta alkoholtartalmú készítmények (HS kód: 2208);

3. dohánytartalmú szivarok, mindkét végén levágott szivarok, kisméretű szivarok (HS kód: 240210);

4. dohánytartalmú cigaretták (HS kód: 240220);

5. dohányzási célú dohányáruk, akár tartalmaznak dohánypótanyagot bármilyen arányban, akár nem (HS kód: 240310).

A fent megadott alkohol- és dohányáruk fuvarozásánál a vámhatóságoknak olyan TIR-igazolványt kell megkövetelniük, amelynek mind a borítójára, mind pedig valamennyi utalványára vastag betűkkel a "TOBACCO/ALCOHOL" és a "TABAC/ALCOOL" szavak vannak nyomtatva. Ezenkívül ezeknek az igazolványoknak egy kiegészítő lapot is tartalmazniuk kell, amin a fentiek szerint garantált dohány- és alkoholáruk kategóriáinak részletei szerepelnek.

A "TABAC" feliratú TIR-igazolványok, amelyeken A. Westerink úr aláírása szerepel, a továbbiakban nem érvényesek.

KÉRI a Nemzetközi Közúti Fuvarozók Egyesületét (IRU), a garanciát nyújtó nemzeti társaságokat és a vámhatóságokat, hogy tegyenek meg minden szükséges lépést annak érdekében, hogy biztosítsák a "TOBACCO/ALCOHOL" TIR-igazolvány 1993. szeptember 1-jével történő bevezetését.

KÉRI az 1975. évi TIR-egyezmény szerződő feleit arra, hogy 1993. szeptember 1-jéig jelentsék be az ENSZ Európai Gazdasági Bizottsága végrehajtó titkárának azt, hogy elfogadják-e a "TOBACCO/ALCOHOL" feliratú TIR-igazolványt.

KÉRI az ENSZ Európai Gazdasági Bizottság (UN/ECE) végrehajtó titkárát arra, hogy tájékoztassa az 1975. évi TIR-egyezmény minden szerződő felét a "TOBACCO/ALCOHOL" feliratú TIR-igazolvány elfogadásáról.

--------------------------------------------------